b'\n_START_ARTICLE_\nHalkaisija\n_START_PARAGRAPH_\nHalkaisija tarkoittaa suomen yleiskieless\xc3\xa4 useita erilaisia asioita. Esineen, kuten esimerkiksi putken tai tukkipuun, halkaisijalla tarkoitetaan suurinta poikkileikkauskuvion mittaa. Halkaisija voi my\xc3\xb6s tarkoittaa yleens\xc3\xa4 suoraa katkaisukohtaa, joka jakaa esineen kahteen yht\xc3\xa4suureen osaan, yht\xc3\xa4 painavaan osaan, yhdenmuotoisiin osiin tai jonkin muun kriteerin perusteella yht\xc3\xa4l\xc3\xa4isiin osiin. Pituusmitan sijasta halkaisija voi tarkoittaa my\xc3\xb6s janaa, joka l\xc3\xa4vist\xc3\xa4\xc3\xa4 kuvion tietyll\xc3\xa4 tavalla. _NEWLINE_Halkaisija tarkoittaa my\xc3\xb6s mitattua l\xc3\xa4pimittaa.\n_START_SECTION_\nJana\n_START_PARAGRAPH_\nJos halkaisijalla tarkoitetaan geometriassa janaa, joka "halkaisee" kuvion, m\xc3\xa4\xc3\xa4ritell\xc3\xa4\xc3\xa4n se tapauskohtaisesti. Ympyr\xc3\xa4n halkaisija m\xc3\xa4\xc3\xa4ritell\xc3\xa4\xc3\xa4n janaksi, joka kulkee kahden keh\xc3\xa4psteen ja ympyr\xc3\xa4n keskipisteen kautta. Halkaisija on siis pisin ympyr\xc3\xa4n j\xc3\xa4nne, jonka pituus d on kaksi s\xc3\xa4dett\xc3\xa4. Halkaisija jakaa ympyr\xc3\xa4n kahteen yhtenev\xc3\xa4\xc3\xa4n, ja samalla pinta-alaltaan yht\xc3\xa4suureen, osaan. N\xc3\xa4it\xc3\xa4 osia kutsutaan puoliympyr\xc3\xb6iksi._NEWLINE_Neli\xc3\xb6n halkaisija on m\xc3\xa4\xc3\xa4ritelm\xc3\xa4n mukaan pisin jana, joka voi kulkea sen sivusta sivuun. T\xc3\xa4llainen jana on neli\xc3\xb6n l\xc3\xa4vist\xc3\xa4j\xc3\xa4, joka kulkee neli\xc3\xb6n k\xc3\xa4rjest\xc3\xa4 sen vastakkaiseen k\xc3\xa4rkeen. Neli\xc3\xb6ll\xc3\xa4 on kaksi halkaisijaa, jotka leikkaavat pisteess\xc3\xa4, jota kutsutaan neli\xc3\xb6n keskipisteeksi. Keskipiste on my\xc3\xb6s nel\xc3\xb6n ymp\xc3\xa4r\xc3\xb6iv\xc3\xa4n ympyr\xc3\xa4n keskipiste. Halkaisija, eli l\xc3\xa4vist\xc3\xa4j\xc3\xa4, jakaa neli\xc3\xb6n kahdeksi suorakulmaiseksi tasakylkiseksi kolmioksi, jota ovat kesken\xc3\xa4\xc3\xa4n yhtenev\xc3\xa4t._NEWLINE_Tasasivuisen kolmion keskipiste sijaitsee sit\xc3\xa4 ymp\xc3\xa4r\xc3\xb6iv\xc3\xa4n ympyr\xc3\xa4n keskipisteess\xc3\xa4, mutta kolmion halkaisija on pisimpien janojen pituudet, mit\xc3\xa4 kolmioon mahtuu. Ne ovat kolmion sivut, mutta arkikieless\xc3\xa4, ja geometrisissa teht\xc3\xa4viss\xc3\xa4, halkaisijalla tarkoitetaan yleens\xc3\xa4 kolmion k\xc3\xa4rjest\xc3\xa4 sen vastakkaiselle sivulle piirretty\xc3\xa4 keskijanaa. Sen pituus on pienempi, kuin kolmion halkaisijan arvo.'